《观曹寿卿上舍诗轴题其后》
宋代·陈棣

君诗字字敌双南，直把骊珠取次探。
李杜盟寒谁共主，曹刘机浅不须参。
囊中句限缘多爱，天外心归计饱谙。
读罢长编知隽永，自然齿颊带余甘。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。